
AUCTORE  H.  S.  FLEMING. 


PRAEFANDA. 

X^eges  illae  naturae,  quas  fabrica  et  actiones 
interiores  corporis  humani  perspectae  nobis  ad- 
mirantibus  patefaciunt,  semel  omnibus  esse  mo¬ 
riendum,  non  minus  luculenter,  quam  usus  ip¬ 
se,  edocuerunt.  AvernfsiSfem  descensus,  etsi 
certus  et  facilis,  nequaquam  simplex  est :  via 
sane  multiplici  huc  maturius  pervenitur  ;  et 
perpauci  vel  principia  senectutis  attingunt.  Ma- 

jor  scilicet  generis  humani  pars  aut  morbis  acu¬ 
tis,  jam  viribus  fisa,  derepente  strangulatur ; 
aut  vetustis  confecta  sensim  absumitur  ;  aut  in¬ 
numeris  casibus  objecta  terra  marive,  domi  aut 
militiae,  ex  improviso  perit. 

Morborum  nonnulli  vix  nisi  natura,  aetate 
indole  ve  proclives  adoriuntur  ;  quidam  semel 
tantum  in  decursu  vitae  aggredi  consuerunt ; 
alii  pueros,  alii  adultos,  alii  senes  potissimum 
invadunt  ;  horumque  vel  acutiores  aliquamdiu 
trahere  solent.  Casuum  autem,  quibus  opportu¬ 
nus  homo  vivit,  nonnulli  semper  periculum  vitae 
instans  afferunt,  et,  nisi  auxilium  praesens  adhi¬ 
beatur,  vel  fortissimum  illico  absumunt.  Inter 
hos  submersio  jure  locum  sibi  vindicat;  de  qua, 
summos  medicinae  honores  ambiturus,  pauca 
conscribere  statui ;  non  equidem  spe,  nova  luce 
exornandi  rem  a  tot  tamque  praeclaris  jam  agi¬ 
tatam,  incitatus,  sed  solum  ut  legibus  Acade¬ 
miae  obsequar. 

Cum  vero  signa  hinc  orta  respirationem 
suspensam,  uti  fontem,  unde  nascantur,  agnos¬ 
cunt,  argumento  proposito  non  alienum  erit, 
imprimis  de  hac  ipsa  actione,  qualem  integra 
valetudine  se  habeat,  paucis  disputare. 

QUAEDAM  DE  RESPIRATIONIS  EF¬ 
FECTIBUS. 

Respiratio  haucl  inepte  ea  esse  actio,  qua 
spiritum  trahimus  et  emittimus,  definitur.  Ae¬ 
ra  autem  spiritu  ductum,  aliqua  mora  in  pul¬ 
mone  facta,  et  ipsum  elementa  mutari,  et  muta¬ 
tiones  sanguinis  exinde  fieri,  compertum  est. 
De  horum  singulis  pauca  dicantur. 

Imprimis,  pars  gasis  oxygenii  ad  aerem  accep¬ 
tum  pertinentis  evanescit ;  quam  ob  causam,  aer 
saepius  reciprocatus,  nec  vitam,  nec  flammam 
sustentare  valet.  Porro,  aliquid  gasis  acidi  car- 
bonici  gignitur,  et  una  cum  reliquo  aere  e  pul¬ 
monibus  evolvitur ;  quod  facile  probatur,  ani¬ 
ma  aliquamdiu  in  aquam  calcis  per  tubum  ex- 
piranda  ;  haec  enim  brevi  turbatur  et  albescit, 
ob  carbonas  calcis  insolubile  formatum. 

Quod  ad  copiam  gasis  oxygenii  consumpti, 
et  acidi  carbonici  evoluti,  quidem  attinet,  cal¬ 
culi  a  variis  philosophis,  qui  ad  hoc  indagandum 
experimenta  instituerunt,  subducti,  multum  in- 


4 


DE  ASPHYXIA  SUBMERSORUM. 


ter  se  discrepant.  Veruntamen,  a  recentiori- 
bus  periculis  summa  diligentia  peractis,  tantum 
illius  esse  absumptum,  quantum  ad  hoc  forman¬ 
dum  necessarium,  molem  que  utriusque  ean¬ 
dem  esse,  forsan  judicare  licet  Copia  utrius¬ 
que,  respiratione  quam  maxime  naturali,  per 
sexagesimam  horae  partem,  habetur  aequare 
circiter  viginti  sex  digitos  cubicos  :  haec  vero, 
ratione  victus,  concoctionis,  exercitationis,  coe¬ 
li,  prout  plus  minusve  caleat,  motuum  animi, 
temporis  diei,  et  quae  sunt  istiusmodi,  variari 
reperta  est  t.  Vapor  quoque  aquosus,  una  cum 
aere,  inter  expirandum,  ejicitur.  Nonnulli  pu¬ 
tarunt  aliquid  etiam  gasis  nitrogenii  evanesce¬ 
re  ;  quod  tamen  recenti  oribus  experimentis  non 
comprobatur. 

Quod  ad  mutationes,  quas  sanguis  subit,  si¬ 
mul  ac  purpureus,  et  chylo  mistus,  ad  surculos 
arteriae  pulmonalis  minutissimos  redux,  cum 
aere  inhalato  committitur,  ht  coccineus,  nec 
diutius  praebet  chyli  vestigia.  Praeterea,  ex 


#  Allan  and  Pepys,  Philosoph.  fransact.  1808. 
f  Dr  Prout,  Thomson^  Annals  of  Philosophy,  1813. 
Crawford  on  Animal  Heat. 

supra  propositis,  et  carbonium  et  vaporem  a- 
quae  amittat  necesse  est. 

Haec  igitur  comperta  fuerunt ;  horum  au¬ 
tem  rationes  aliae  aliis  placuere  :  sanguinem 
coccineum  purpurascere,  in  vasis  praecipue  ex¬ 
tremis,  ubique  corporis,  hydro-carbonio  seu 
hydrogenio  carbureto  ibi  accipiendo  ;  car- 
boniumque  hujusce,  cum  una  parte  gasis  oxy- 
genii  aeris  inhalati,  in  pulmonibus  coalescens, 
acidum  carbonicum  conficere  ;  hydrogenium 
cum  alia  vaporem  aquosum  constituere,  san¬ 
guinemque  his  principiis  expeditum  protinus 
rubescere,  Craufordius  sibi  persuasit. 

Quibusdam  *  veruntamen  arrisit  alia  explicatio : 
qui  nimirum,  gas  oxygenium,  quod  inter  respi¬ 
randum  evanescit,  a  sanguine  resorberi,  et,  in¬ 
ter  circuitum  cum  hoc  humore  absolvendum, 
sese  cum  carbonio  sociare,  acidumque  carboni¬ 
cum,  in  pulmonibus  evolvendum,  constituere, 
proposuerunt. 

Verumenimvero,  extat  quoque  alia,  de  muta¬ 
tione,  quam  sanguis  in  pulmonibus  subit,  opi¬ 
nio  ;  qua,  aut  oxygenium  absorberi,  aut  hydro- 


%  Hassenfratz  and  La  Grange. 

genium  evolvi,  denegatur.  Quoniam  principia 
corporum  animalium  minus  carbonii,  pro  rata 
parte,  quam  chylus,  quo  eorum  jactura  suppe¬ 
ditetur,  revera  continent,  carbonium  hujus  li¬ 
quoris  supervacuum  in  vasis  extremis,  quibus  ea 
formantur,  relinquatur  necesse  est.  Quin  et, 
ob  hoc  carbonium  superfluum  sanguis  flt  pur¬ 
pureus  ;  et  simul  atque  in  pulmonibus  hoc  libe¬ 
retur,  iterum  laete  rubet  Haec  explicatio,  ob 
varias  causas,  omnium  verisimillima  videtur. 
Vapor  aquosus  nunc  putatur,  ab  arteriae  pul¬ 
monalis  surculis  extimis  secerni,  et  neutiquam 
a  chemica  mutatione  provenire. 

Craufordius  jam  citatus  omnium  primus, 
rationem  sibi  undique  consentaneam,  quae  ca¬ 
lorem  animalium  mutationibus  chemicis  inter 
respirandum  accidentibus  tribuerit,  in  lucem 
edidit,  et  experimentis  stabilire  conatus  est. 
Putabat  calorem,  qui  in  pulmonibus,  ex  carbo- 
nio  et  oxygenio  invicem  sociatis,  evolvitur,  sta- 
tim  a  sanguine  absorberi  et  latere,  eo  quod  san¬ 
guis,  nunc  coccineus  factus,  caloris  capacior 
redditur.  Hic  autem  calor  latens,  in  Anibus 


*  Murraj^s  System  of  Chemistry,  vol.  iv. 

arteriarum  ubique  corporis  iterum  evolvitur  ; 
quia  sanguis  ibi  purpurascens  caloris  illico  fit 
minus  capax  ;  hocque  modo,  ne  corpus  friges¬ 
cat,  cavetur. 

Observandum  tamen  est,  hanc  rationem,  ab 
experimentis  quibusdam  nuper  institutis,  man¬ 
cam  esse,  imo  vero  pene  refelli  videri.  Quo- 
modocunque  res  se  habeat,  notatu  dignum  est, 
animal  quodvis  tanto  magis  calere,  quanto  ru¬ 
brior  ei  sanguis,  et  grandior,  pro  rata  parte, 
pulmo  contingant.  Tamen  de  hujus  necessitu¬ 
dinis  ratione,  non  idem  sentiunt  omnes  medici ; 
siquidem  nonnulli  putant  respirationem  revera 
corpus  refrigerare.  Respirationem  vero  san¬ 
guinem  carbonio  et  aqua  purgare,  nemo  dubi¬ 
tat.  Jam  observatum  est,  concoctionis,  actio¬ 
nis  illius  multiplicis,  partem  ultimam  in  pulmo¬ 
ne  perfici ;  ibi  scilicet  chylum  sanguinem  fieri. 
Voci  quoque  inservit.  Cur,  spiritu  intercluso, 
animal  pereat,  postea  inquirendum. 

DE  NOMINE. 

Priusquam  signa  morbi  indicare  transeam, 
animum  ad  nomen  breviter  advertere  oporte¬ 
bit.  Nolo  nomine  a  Goodvyno  proposito  uti, 
Melanaema  nempe ;  quia  nunquam  inolevit,  et 
quia  ille  causae  continenti  nimium  intentus, 
leges  Nosologiae,  ut  mihi  videtur,  violabat,  hoc 
morbi  genere  ad  classem  Cachexjae,  et  ordi¬ 
nem  Impetigines,  relato  *. 

Qui  Cullenum  antecesserant  Nosologi  pleri  - 
que,  genus  “  Asphyxia”  instituerunt,  multas 
sane  et  valde  inter  se  diversas  species  complec¬ 
tens  ;  quarum  nonnullae  non  nisi  gradu  a  syn¬ 
cope  differunt,  aliae  autem  maxime  ab  ea  dis¬ 
crepant.  Harum  quasdam  generi,  “  Syncope,” 
alias,  “  Apoplexia,”  Cullenus  subjecit ;  mor¬ 
bumque,  de  quo  agitur,  ad  apoplexiam  suffoca¬ 
tam  retulit.  Huic  tamen  dispositioni  objicien¬ 
dum,  quod  in  nostro  morbo,  tum  pulsus  arte- 


*  On  the  Connection  of  Life  with  Respiration,  p.  96. 

riarum  tum  respiratio  quiescunt ;  in  apoplexia 
autem  supersunt.  Culleno  ipso  judice,  cor  in 
syncope,  cerebrum  autem  in  apoplexia,  princi¬ 
pio  afficiuntur  #  ;  horum  tamen  neutrum,  sed 
pulmo,  in  nostro  primum  laborat ;  quippe  cujus 
functiones  ab  initio  suspenduntur. 

Nomen  €  asphyxia’  generi  impositum  a  recen» 
tioribus  quibusdam  usurpatum  est,  quo  indica¬ 
retur  id  morbi  genus,  quod  ex  respiratione  su¬ 
bito  suspensa  oriatur,  undecunque  eadem  inter¬ 
cludatur.  Hocque  genus,  uti  conjicio,  ad  clas¬ 
sem  Cullenianam  Neuroses,  et  ordinem  Coma¬ 
ta,  referendum  est. 

Sufficiat  Sauvagesii  definitio,  articulo  adjec¬ 
to  :  “  Omnium  motuum  et  sensuum  apparens 
cessatio,  mortem  fere  refereris ob  respiratio¬ 
nem  subito  suspensam . 

Nec  quisquam  mihi  vitio  vertat,  me  definitio¬ 
ni  causam  continentem  adjecisse  ;  namque  hoc 
facto,  tantum  indicavi  defectum  functionis; 
quod,  secundum  leges  nosologicas,  facere  licet 
et  oportet  t. 

*  Nosolog.  Method.  Gen.  xli,  Annotat, 
f  Prolegonx.  ad  Nosolog.  Method.  Culleni. 

B 


XO  BE  ASPHYXIA  SUBMERSORUM. 

Species  diversae  esse  possunt  ratione  causae 
excitantis  ;  hinc  asphyxia  a  submersione,  sus¬ 
pendio,  quibusdam  gasium.  Harum  primam  so¬ 
lum,  in  hoc  tentamine,  persequi  in  animo  est» 


DE  INDICIIS. 

Signa,  quae  secundum  scrutatores  acerrimos 
exhibere  solent  animalia  terrestria  aquae  im¬ 
mersa,  et  quae  incisis  corporibus  pateant,  nunc 
indicandum. 

Animal  in  aquam  conjectum  spiritum  vehe¬ 
menter  trahere,  priusquam  subsidat,  fere  sem- 
per  conatur  :  submerso  arteriae  statim  micant 
frequenter  et  imbecilliter.  Animam  acceptam 
comprimere  enititur,  donec  impatibili  anxieta¬ 
te  circa  praecordia  exorta,  cogitur  summam  pe¬ 
tere  aquam,  et  aera  ex  pulmonibus  ejicere. 
Iterum  submergitur  j  molestia  ingravescit,  pul¬ 
sus  adhuc  debilior  fit ;  denuo  omnibus  membris 
quam  maxime  obluctans,  aquae  superficiem  pe¬ 
tit,  aliam  aeris  partem  ejicit ;  et  dum  saepius  in¬ 
spirare  nititur,  nonnihil  aquae  fauces  ingredi- 

£ur,  cujus  pauxillum  in  pulmones  usque  non- 
nunquam  descendit.  Denique  cutis,  praecipue 
circa  faciem  et  labia,  purpurascere  coepit ;  ar¬ 
teriae  quiescunt ;  musculi,  quorum  est  anum  et 
vesicam  claudere,  resolvuntur  :  hinc  stercus  et 
urina  saepe  delabuntur  :  et  demum  animal  a- 
qua  obrutum  praeceps  cadit  sensus  motusque 
expers.  Haec  omnia  effici  solent,  spatio  tem¬ 
poris  a  tricesima  ad  duodecimam  horae  par¬ 
tem  variante. 

Si  corpus  protinus  aquae  subducatur,  pupil¬ 
lae  valde  dilatatae  conspiciuntur  ;  sed  adhuc  o- 
culi  quodammodo  nitent. 

Corpore  statim  patefacto,  sequentia  conspici 
solent,  facies  cerebri  exterior  est  lividior  quam 
fert  natura,  sed  neque  vasa  sanguine  praeter  soli¬ 
tum  turgent,  neque  adsunt  quaevis  notae  liquoris 
extra  vasa  effusi.  Cordis  dextri  tum  ventriculus 
tum  auricula  se  adhuc  contrahunt  et  dilatant ; 
sinistra  etiam  auricula  languide  movetur.  Ven¬ 
triculus  autem  sinister  fere  prorsus  quiescit. 
Venae  cavae,  cordis  tam  auricula  quam  ventri¬ 
culus  dextri,  tum  quoque  trunci  arteriae  pulmo¬ 
nalis  sanguine  nigricante  turgent.  Venae  pul¬ 
monales  et  auricula  quoque  sinistra  sanguine 

subnigro  plenae  sunt ;  ventriculus  vero  hujus 
lateris,  dimidia  parte  sanguinis,  quem  cuivis  sa¬ 
no  habet,  repletur.  Arteria  porro  magna  et  e- 
jus  rami  nonnihil  sanguinis  eodem  prorsus  co¬ 
lore  continent* 

In  pulmonum  fistulis  et  cellulis  aliquid  humo¬ 
ris  spumantis  reperiri  consuevit,  ex  aqua  pauxil¬ 
la,  aere,  et  pituita  pulmonis  propria  inter  se  so¬ 
ciatis,  conflati.  Plurimum  inter  medicos  dispu¬ 
tatum  est,  aquane  pulmones  ante  an  post  mor¬ 
tem  subeat.  Eandem  inter  inspirandi  molimina 
ante  mortem  subire,  causamque  ejus  revera  esse, 
sibi  persuaserunt  multi ;  post  mortem  solum¬ 
modo,  viasque  laxiores  factas,  suo  pondere  ir¬ 
ruere,  contenderunt  alii. 

Ludovicus  omnium  primus  eam  pulmones 
subire,  vita  adhuc  superstite,  probabat ;  capiti¬ 
bus  solummodo  animalium  liquori  tincto  sub¬ 
mersis,  dum  reliquas  corporis  partes  eo  extare 
curavit,  et  statim  pectore  patefacto  ;  in  pulmo¬ 
nibus  enim  aliquid  laticis  tincti  inventum  est 
Hinc,  pondere  nihil  adjuvante,  per  inspirandi 


4  .  ,  4 

*  Memoires  sur  les  Noyes,  &c.  par  M.  Louis,  p.  242. 

conatus  intrasset  necesse  est.  Ab  eo  tempore 
experimenta  hujusmodi  quam  plurima  instituta 
sunt ;  quae  docent  aliquantulum  aquae,  ante 
finitam  vitam,  fere  in  pulmones  excipi ;  copia 
vero  est  perexigua. 

Nihil  aquae  post  mortem  submersis,  aut  aliis 
primo  strangulatis  et  dein  in  aquam  conjectis, 
pulmones  adire,  idem  auctor  est.  Verisimile 
est  tamen  hanc  incipere  in  pulmones  descen¬ 
dere,  simul  atque  fibrae  motrices  irritabiles  esse 
jam  desierint.  Copiam  aquae  exiguam  ventri¬ 
culum  quoque  attingere  quidam  contendunt ; 
negant  alii.  Ad  summam  igitur,  manifestum 
est,  corpus  quod  ad  fabricam  nihil  detrimenti 
plerumque  capere,  functiones  tantum  quies¬ 
cere. 


DE  CAUSA  CONTINENTE» 

'  -  t  V-  '  -  1  ■  ■  < 

Hic  obiter  notare  liceat,  morbum,  de  quo  a- 
gitur,  nullam  causam  corpus  ad  eum  proclivius 
reddentem  agnoscere.  Causa  excitans  est  uni¬ 
ca  et  adeo  valida,  ut,  quandocunque  admota 

fuerit,  morbum  extemplo  gignat.  Omnes  vi¬ 
tam  actuosam  degentes  ei  plus  minus  patere 
perspicuum  est.  Insuper  observandum  atque 
lugendum  nonnullos,  vitam  pertaesos,  et  aerum¬ 
nis,  quas  aut  fors  objecerit,  aut  sibi  ipsi  compa¬ 
raverint,  infeliciter  cedentes,  quasi  quadam  de¬ 
mentia  captos,  mortem  sibi  perluctuosam  se 
praecipites  in  aquam  dando  consciscere. 

De  causa  continente,  sive,  ut  saepius  appel¬ 
latur,  causa  mortis  submersorum,  diu  multum¬ 
que  inter  medicos  disputatum  est.  Putabant 
antiquorum  plerique,  aquam  in  omnia  cava  sub¬ 
mersorum  irruere  ;  variasque  partes  vel  dirum¬ 
pere,  vel  saltem  muneribus  fungendis  ineptas 
reddere ;  sicque  mortem  subitaneam  ex  utro¬ 
que  casu  necessarie  adesse  #. 

Duobus  fere  abhinc  seculis,  scientia  fabricae 
et  functionum  corporis  jam  paulo  subtilius  ex¬ 
culta,  pulmones  solum  principio  implicari  faci¬ 
le  cernebant  medici,  qui  huc  animos  appulerint. 


*  Vide  Jacob.  Gummer  Dissert.  de  Causa  Mortis  Submer 
sorum,  apud  Sandif.  Theasaur.  tom.  i,  p.  482. 

Quidam  #  autem  putabant,  aquam  praestare  ef¬ 
fectus,  mole  ejus  in  pulmones  accepta ;  alii,  tran¬ 
situ  aeri  denegato  t. 

Experimentis  nuper  compertum  est,  submer¬ 
sos  mori  ob  spiritum  interclusum,  et  non  ob  a- 
quam,  quae  pulmones  intrasset.  Imprimis  e- 
nim  copia,  quae  subire  solet,  est  perexigua,  et 
minime  par  tales  effectus  edendo.  Porro,  feli 
erigi  vi  coactae  excisa  est  una  ex  asperae  arte¬ 
riae  cartilaginibus  ;  et  per  hiatum  ita  factum 
demissa  est  copia  aquae  major,  quam  quae  un¬ 
quam  in  pulmonibus  ejusdem  generis  submer¬ 
sorum  reperta  fuerat  :  spiritus  statim  factus 
est  difficilis,  et  pulsus  debilis  ;  haec  tamen  bre¬ 
vi,  magna  saltem  ex  parte  evanuerunt,  et  felis 
revaluit.  Iterato  huic  periculo  similis  exitus 
erat  t. 

*  Vide  Felicis  Plateri  Quaest.  Patholog.  q.  55,  p.  100. 

Memoires  sur  les  Noyes  par  M.  Louis. 

Antonii  de  Haen,  Rat.  Med.  Continuat,  tom.  i,  Part. 

alteram. 

Joh.  Alphonsi  Borelli  de  Motu  Animalium,  Part.  Secund. 
prop.  124,  p.  154,  et  alios. 

f  M.  Littre,  Histoire  de  P  Academie  Royale  des  Sciences, 
1719,  p.  32,  et  seqq. 

A.  Kaau  Boerhaave,  “  Impetum  Faciens,”  cap,  x,  p.  473, 
et  seq.,  Becker,  &c. 

J.  Plunter  et  recentiores. 

4  Goodwyn,  p.  17.  . 

Inter  omnes  nunc  convenit,  aquam  agere  spi- 

\ 

ritum  intercludendo  ;  quomodo  autem  haec  con¬ 
ditio  morbum  tam  funestum  inducat,  proxime 
respiciendum  est. 

Apoplexiam  submersione  exoriri,  ob  transi¬ 
tum  sanguinis  per  pulmones  impeditum,  atque 
profecto  esse  continentem  morbi,  de  quo  a- 
gitur,  causam,  quidam  strenue  contenderunt  *. 
Hanc  opinionem  vero  refellit  mors  admodum 
subitanea,  quam  non  apoplexia  ortam  esse,  res, 
sectis  corporibus,  patefactae  testantur.  Jam- 
pridem  periculis  ad  id  factis  compertum  est, 
suspensos  etiam  non  ex  apoplexia  mori,  sed  spi¬ 
ritu  intercluso  t. 

Colemanus  proposuit  aliam  opinionem  :  con¬ 
tendit,  scilicet,  causam  continentem  esse  ob¬ 
structionem  mechanicam  in  vasis  pulmonalibus 
interioribus  pulmone  collapso  exortam  ;  calore 
latente  sanguinis  simul  deficiente  t.  Huic  illi- 
co  multa  objicienda.  Imprimis  multum  abest 
ut  talis  conditio  semper  extet ;  quandoquidem 


*  Kite,  Essay  on  Submersion,  p.  75. 
f  Monro  on  the  Nervous  System,  p.  7. 

J  Dissert.  on  Suspended  Respiration,  p.  150. 

in  pulmone  quantitas  aeris  haud  exigua  inter¬ 
dum  reperitur.  Quin  et,  pulmo  nonnunquam 
vivo  homini  valde  comprimitur  ;  ut  hydrope  pec¬ 
toris  implicitis,  sanguine  adhuc  circumeunte. 
Porro,  eodem  spectant  multa  experimenta  de  in¬ 
dustria  instituta  ;  quae  scilicet  sanguinem  adhuc 
circumagi,  pulmone  valde  collapso  et  compresso, 
probe  docent  *.  Denique  auctor  ipse,  pericu¬ 
lo  ad  aliam  rationem  infirmandam  facto,  sub¬ 
vertit  suam  :  ligavit  canis  asperam  arteriam,  sta- 
tim  post  inspirationem  factam ;  canis  attamen, 
licet  pulmo  aere  distenderetur,  tempore  solito, 
nimirum  post  horae  partem  decimam  quintam, 
luctari  cessavit  t.  Nihilo  tamen  secius,  omni¬ 
bus,  quae  de  hac  re  scripserunt  auctores,  rite 
perpensis,  non  inficiandum  est,  quandam  pul¬ 
monis  compressionem,  vel  statum  ejusdem  col¬ 
lapsum,  sanguinis  per  eum  cursui  haud  parum 
obstare :  statmnque  hujusmodi  quodammodo 
submersorum  plerisque  contingere  satis  verisi¬ 
mile  est.  Eodem  vero  tempore,  ex  supra  posi- 


*  Goodwyn,  p.  45. 

Xiecherches  Physiologiques  sur  la  Vie  et  la  Mort,  par  Xav. 
Bicbat,  p.  204,  et  seqq. 
t  Lib.  cit.  p.  138, 

C 

tis,  parum  vel  nihil  ad  eos  jugulandos  conferre, 
scire  licet. 

Rationibus  igitur  mechanicis  omnigenis  ab¬ 
judicatis  atque  rejectis,  vitium  sanguini  muta¬ 
tionem  salutarem  in  pulmone  non  subeunti  in¬ 
haereat  necesse  est.  In  hac  re  indaganda, 
Goodvynus  facile  sibi  palmam  praeripuit ;  siqui¬ 
dem  ille  omnium  princeps  ad  hanc  animum  ad¬ 
vertit,  rationemque  reddere  conatus  est.  Quan- 
docunque  spiritus  intercluditur,  sanguis  non  su¬ 
bit  mutationem  solitam  in  pulmone  ;  quam  ob 
causam  fit  ineptus  actioni  cordis  sinistri  sus¬ 
tentandae,  quippe  qui  non  satis  stimulat  :  igi¬ 
tur,  quo  magis  purpurascat  sanguis  cor  sinis¬ 
trum  ingressus,  eo  hoc  languidius  salit ;  donec 
tandem  moveri  desinat.  Quam  primum  hoc  se 
contrahere,  et  sanguinem  ad  caput  propellere, 
cessat,  sensus  cum  interni  tum  externi,  tum 
quoque  motus  voluntarius  conquiescunt ;  et  cor¬ 
pus  nunc  imaginem  mortis  sibi  praeferre  inci¬ 
pit.  Cutis  livet,  ob  sanguinem  purpureum  in 
vasis  extremis  quiescentem.  Cor  dextrum,  cui 
nimirum  sanguis  purpureus  proprio  stimulo  est* 
adhuc  se  contrahere  et  sanguinem  in  arterias 
pulmonales  propellere  pergit :  hae  vero  brevi 

sanguine  oppilantur  ;  quam  ob  rem,  et  etiam 
ob  cor  sinistrum  jam  quiescens,  dextrum  quo- 
que  tandem  micare  desinit :  cor  tamen  adhuc 
irritabile  perstat  #. 

Bichatus,  quamvis  signa  ex  mutatione  soli¬ 
ta  sanguinis  in  pulmone  deficiente,  provenire 
agnovit,  tamen  in  rationem  horum  a  Gqodvy- 
no  propositam  confutando,  multum  operae  po¬ 
suit.  Recensere  ejus  experimenta  atque  argu¬ 
menta  longum  foret ;  satis  sit  horum  nonnulla 
praecipua  indicare. 

Imprimis,  quod  ad  signa  asphyxiae  attinet, 
quomodocunque  haec  illata  fuerit,  sensus  inter¬ 
ni  et  externi,  et  etiam  motus  voluntarius  ali¬ 
quamdiu  prius  suspenduntur,  quam  cor  salire 
cessaverit.  Porro,  experimentis  compertum  est, 
sanguinem  absolute  purpureum  aliquamdiu, 
haud  parvo  momento,  per  omne  corpus  circum¬ 
agi.  Denique,  si  sanguis  purpureus  idoneae 
temperiei,  in  unam  venarum  pulmonalium  inji¬ 
ciatur,  non  sedat  cor  sinistrum.  Postremo,  san¬ 
guis  purpureus  aut  nigricans,  modo  jam  dicto 
in  cor  sinistrum  injectus,  saepe  contractiones 


*  Lib.  cit.  p.  88,  et  seq. 

totius  cordis,  variis  mortis  violentae  generibus 
deletas  instauravit. 

Hic  auctor  sibi  persuasit  sanguinem  nigrum 
sive  purpureum,  non  cor  solum,  verum  etiam 
totum  corpus  sedare;  debilitatem  scilicet  et  mor¬ 
tem  unicuique  parti,  quam  penetrat,  afferre. 
Functiones  igitur  cerebri  quiescunt,  eo  quod 
nihil  nisi  sanguinem  nigrum  a  corde  accipit ; 
cor  ipsum  contrahi  cessat,  quia  hic  sanguis  per 
arterias  ingrediens  penetrat  ejus  fibras :  sinis¬ 
trum  latus  primo  emoritur,  eo  quod  minus  san¬ 
guinis  ad  cava  ejus,  quam  ad  dextri,  defertur. 
Namque,  eodem  judice,  sanguis  purpureus  fere 
eadem  vi  ac  coccineus,  ad  superficiem  internam 
omnium  cordis  cavorum  stimulandam,  pollet  : 
hinc  sinistrum  cor  primo  cessat,  quia  copia  hu¬ 
jus  sanguinis  ei  deficit ;  totum  vero  cor,  quia  i- 
dem  sanguis  jam  ejus  substantiam  penetraverit. 
Eidem  quoque  auctori  placuit,  hunc  sanguinem 
nigrum  nervos,  qui  arterias  comitantur,  affice¬ 
re  #. 

Ex  supra  dictis  rite  perpensis,  sequitur,  a- 
quam  agere, transitu  aeri  denegando;  atque  de- 


*  Kecherches  Physiologiques,  &c.  p.  211,  et  seqq. 

fectum  mutationis,  quam  sanguis  in  pulmoni¬ 
bus  subire  solet,  signorum,  quae  sequuntur, 
causam  existere.  Porro,  non  dubitandum  est, 
quin  hic  sanguis  vitiosus  toti  corpori,  aeque  ac 
cordi  noceat;  sed  an  ob  vim  stimulantem  amis¬ 
sam,  an  sedantem  acquisitam,  nihil  certi  statui 
potest. 

Hac  rei  propositae  parte  absoluta,  proximum 
est  ut  ad  indicia  mortis,  vel  quasi  diagnosin  efc 
prognosin,  transeam. 


DE  MORTIS  INDICIIS. 

Qui  de  mortis  indiciis  scripserint,  multum 
inter  se  discrepant ;  apud  plerosque  autem  nunc 
putredo  corporis  existimatur  unicum  signum. 
Ludovicus  *  putabat  fiacciditatem  oculi  jam 
nitore  privati  signum  esse  clarissimum  ;  quod 
tamen  eum  fefellisse  multi  existimant.  Halle- 


*  Lettres  sur  la  Certitude  des  Signes  de  la  Mort,  ou  Pon 
rassure  les  Citoyens  de  la  Crainte  cPetre  enterrcs  vivans, 

p.  156. 

rus  inquit :  “  Si  verus  finis  vitae  a  me  requira* 
tur,  dicerem  tunc  mortem  adesse,  quando  cor¬ 
dis  irritabilis  natura  periit  Sed  quando  res 
ita  se  habeat,  ob  situm  cordis  reconditum,  non 

cognosci  potest. 

Sanguis  interdum  ita  placide  circumagitur, 
saltem  per  partes  interiores,  ut  nequaquam  ejus 
motus  exploranti  pateat  f  ;  compertum  quoque 
est,  cor  in  motum  postea  cieri  posse,  quam  ali¬ 
quamdiu  conquieverit.  Idem  de  respiratione 
dici  potest.  Horum  igitur  defectus  est  signum 
fallax  ;  cui  minime  fidendum  sit.  Incerta  quo¬ 
que  signa  sunt,  sensus  nullis  incitamentis  susci¬ 
tandus,  motus  deletus,  membra  frigentia,  et  arti¬ 
culorum  rigor.  Putredinis  etiam  initium  pro  cer¬ 
to  signo  non  habendum  est.  “  In  sola  ergo  per¬ 
petuitate  horum  signorum  conjunctorum,  ut  ea¬ 
dem  simul  perpetuo  increscant,  mortis  signum 
posuerim  t Quamvis  autem  putredo  genera¬ 
lis  per  se  sit  unicum  signum,  tamen  ex  omnibus 


JP  Yicle  Element.  Physiolog.  tom.  viii,  Part.  u.  p.  123. 

•J*  Winslow.  “  An  Mortis  incertae  Signa  minus  incerta  a 
Chirurgicis,  quam  ab  aliis  experimentis  ?”  sect.  ii* 

M.  Louis,  Lib.  citat,  p.  123. 

+  Vide  Halleri  Elem.  Physiolog,  tom.  viii,  P.  n,p.  124. 

aliis  signis  conjunctis  et  increscentibus,  prius 
de  morte  statuere  licebit,  quam  in  putredinem 
corpus  ruerit. 

Dignoscere  igitur  asphyxiam  a  morte  ipsa 
est  difficillimum  ;  et  saepe,  non  priusquam  ejus 
remedia  justum  tempus  incassum  adhibita  fue¬ 
rint,  statuendum. 

Quod  ad  prognosin,  quo  diutius  corpus  aquae 
submersum  fuerit,  et  quo  frigidior  aqua  ipsa,  eo 
minor  erit  spes  vitae.  Plenitudo  sanguinis  ni¬ 
mia,  et  temulentia,  prognosin  minus  felicem 
reddunt.  Motus  animi  sedantes,  ut  horror,  et 
timor,  inter  submergendum,  videntur  multum 
conferre  aci  vitam  subito  extinguendam  *.  Sau- 
vagesius  t  et  Hallerus  t  putarunt  neminem 
exsuscitari  posse,  quem  per  unam  horam  aqua 
obruerit.  Usus  recentior  idem  edocuit. 

Multa  exempla  literis  mandata  sunt  ab  auc¬ 
toribus  fide  dignissimis  ;  nonnulla  scilicet,  gr avi¬ 
darum  vel  parturientium  anima  deficiente  affec- 

■*  J.  Hunter,  Observat,  on  certain  Parts  of  the  Animal  CEco- 
nomy,  p.  133. 

A.  Fothergill,  New  Inquiry  into  tbe  Suspension  of  Vital 
Aetion  in  Drowning  and  SufFocation,  p.  88. 
f  Nosoiog.  Method.  tom.  i,  p.  816. 

$  Addend.  ad  Element.  Pbysiolog.  p.  160. 


DE  ASPHYXIA  SUBMERSORUM. 


m 

tarum  ;  alia,  ejusdem  morbi  ab  exinanitione  ni¬ 
mia,  vel  metu  ;  alia,  apoplexiae,  hysteriae,  con¬ 
vulsionum,  pestis,  et  aliorum  quorundam ;  ubi 
affectus  mortem  adeo  simularent,  ut  horas  ali¬ 
quas,  vel  etiam  dies,  aegri  mortui  existimaren¬ 
tur  *.  Haec  tamen  explicari  possunt ;  siquidem 
respiratio  et  sanguinis  circuitus,  quamvis  admo¬ 
dum  langueant,  perseverare  potuerint.  Nec  de¬ 
sunt  exempla  submersorum,  postquam  aqua  ho¬ 
ras  aliquas,  dies,  vel  etiam  hebdomadas,  obruti 
permanserint,  resuscitatorum  ;  quae  tamen  ob 
causas  manifestas  ex  toto  rejicienda  f. 


DE  CURATIONE. 

Quoniam  mutatio,  quam  sanguis  in  pulmoni¬ 
bus  subire  solet,  deficiens  habetur  esse  causa 


*  Vide  P.  Zacchiae  Quaest.  Med.  Legal.  Titul.  Tert. 

J.  M.  Lancisii,  “  de  Subitaneis  Mortibus,”  Oper. 
tom.  i. 

Winslow,  lib.  cit.  Bruhier,  et  alios. 

J.  G.  Camerer,  “  De  Signis  Mortis  Diagnosticis,” 
apud  Frank  Delect.  tom.  viii,  p.  107,  et  seqq. 

■\  Horum  multa  collegit  J.  G.  Camerer,  lib.  cit.  p.  132,  et 

continens  hujus  morbi,  ratio  medendi  sit  eadem 
necesse  est ;  quanquam  de  modo,  quo  morbum 
gignit,  inter  se  discrepuissent  medici.  In  me¬ 
moria  probe  tenendum  est,  corpus  plerumque, 
magna  ex  parte,  calore  esse  privatum,  ob  tem¬ 
periem  aquae  minutam,  in  qua  delituerit,  facul¬ 
tate  calorem  gignendi  simul  deleta.  Cor  in¬ 
super  in  multis  exemplis  jam  quievit.  Ex  his 
rite  perpensis,  consilia  medendi  praecipua  vi¬ 
dentur  esse  sequentia  :  Respirationem  restitu¬ 
ere  ;  cordis  motum  concitare  ;  calorem  corpo¬ 
ri  impertire  ;  et  haec  stimulantibus  variis  par¬ 
tibus  admotis  adjuvare. 

Prius  ad  modos,  quibus  baec  absolvenda  sunt, 
quam  transeam,  pauca  dicantur  de  remediis  qui¬ 
busdam  olim  usitatis. 

% 

Sanguinis  detractio  olim  existimabatur  opti¬ 
mum  et  necessarium  remedium,  eo  quod  mul¬ 
tis  persuasum  fuerat,  cerebrum  submersis,  ae¬ 
que  ac  apoplexia  tentatis,  opprimi  *.  Alii  pu¬ 
tabant  cor  dextrum  interdum  ita  sanguine 
repleri,  ut  non  posset  se  contrahere,  nisi 

#  Kite,  Essay  on  Submersiori,  p.  85. 

Cullen,  Letter  on  the  Recovery  of  Persons  drowned,  and 
seemingly  dead,  p.  18. 

pars  hujus  prius  detraheretur  *.  Secundum  u- 
trosque,  vena  jugularis  externa  incidi  debet. 
Hoc  remedium  nunc  rarissime  usurpatur  ;  for¬ 
san  prosit  iis,  qui  ad  apoplexiam  vixerint  pro¬ 
cliviores,  aut  iis,  qui  demersi  sint  temulenti,  aut 
demum  iis,  quibus  caput  laesum  sit. 

Quidam  vomitum  medicamentis  cieverunt, 
quo  fibrae  septi  transversi  stimulentur ;  alii  ad 
totum  corpus  concutiendum,  et  circuitum  san¬ 
guinis  promovendum.  Sed  ob  debilitatem, 
quam  inducit,  nihil  boni  exinde  sperari  potest ; 
praeterquam  ab  experimentis  de  industria  insti¬ 
tutis  liquet,  eum,  in  hoc  statu  rerum,  sedare  cor, 
jam  nimis  languidum  t. 

Non  est  cur  dicerem  de  consuetudine  illa, 

'a 

maxime  vituperanda,  corpus  a  calcibus  suspen¬ 
dendi,  quae  olim  invaluerat ;  quippe  quae  ni¬ 
hil  proficere  potest,  posthabitis  malis  effectibus 
ea  oriundis. 

Quidam  voluerunt  pro  vomitu  sufficere  agi¬ 
tationem  corporis  lenem,  per  horae  trigesimam 
aut  vigesimam  partem  adhibendam ;  quae  ni- 


*  Coleman,  Lib.  cit.  p.  163. 
f  Ibid.  Sect.  vii. 

mirum  praestaret  bonos,  sine  malis  vomitus  pro¬ 
priis,  effectus  #.  His  praemissis,  verba  de  re¬ 
mediis  praecipuis  adhuc  usurpatis  perpauca  fa¬ 
cere  pergam. 

Si  respiratio  naturalis  non  brevi  redierit,  post¬ 
quam  corpus  aquae  subductum  fuerit ;  eam  I- 
mitari,  aere  in  pulmones  immisso,  et  ex  his  vi- 
cissim  expulso,  oportebit.  Si  gas  oxjgenium 
praesto  adsit,  aere  circumfluo  anteponendum 
est,  vel  ipsum,  vel  hoc  aere,  variis  rationibus, 
mistum  ;  sin  minus,  aer  ipse  quam  purissimus 
utendus  est ;  quo  plus  enim  habeat  oxygenii,  eo 
magis  stimulat.  Gas  oxidum  nitrosum  etiam 
commendatum  est,  quippe  quod  viribus  diffuse 
stimulantibus  praepollet,  et  hac  proprietate  gau¬ 
det,  quod  actionem  ejus  stimulantem  non  exci¬ 
pit  debilitas. 

Quod  ad  modum,  quo  respiratio  imitanda 
est,  lingua  prius  antrorsum  lata  et  depressa,  fis¬ 
tula  argentea  ad  eam  rem  facta  in  animae  mea¬ 
tum  introducenda  est ;  et  aer  qualiscunque  ad¬ 
hibeatur  per  hanc  fistulam  ope  follis  in  pul¬ 
mones  immittendus  est,  ut  modice  impleantur  : 


*  Fothergiil,  Lib.  cit.  p.  142. 

ubi  in  hoc  statu  brevi  permanserint,  pars  aeris 
ex  his  expelli  debet,  pectore  leniter  compres¬ 
so  #.  Hoc,  quamdiu  opus  sit,  iteretur. 

Si  hoc  iter  ei  fistulae  non  pateat,  tunc  medi¬ 
ci  erit  alterum  ei  parare,  media  parte  cartila¬ 
ginis  thyroideae,  secundum  longitudinem,  inci¬ 
sa  t. 

Si,  postquam  respiratio  modo  jam  dicto  ali¬ 
quamdiu  instaurata  fuerit,  calore  simul  toti 
corpori  admoto,  cor  adhuc  salire  recuset,  ad 
stimulum  fortiorem,  vim,  scilicet,  electricam, 
confugiendum  erit.  Pulmonibus  aere  rite  am¬ 
pliatis,  ictus  electricus  lenis  per  regionem  cor¬ 
dis  trajiciendus  est ;  pectus  statim  comprimi 
debet,  ut  aer  ejiciatur,  et  sanguis  ad  cor  sinis¬ 
trum  propellatur :  pulmonibus  denuo  amplia¬ 
tis,  iterandus  est  ictus,  modo  quo  transitus  san¬ 
guini  per  pulmones  quam  liberrimus  pateat,  si 
quando  cor  micuerit.  Hocque  iterum  iterum* 
que  repetendum  est,  prout  res  postulent.  Ic¬ 
tus  similes  per  septum  transversum  trajicere 
saepe  multum  proderit ;  et  quoque,  ut  nonnul- 


*  Hoc  aliter  fieri  potest.  Vide  Hunter,  Goodwyn,  Currv. 
f  Coleman,  Lib.  cit.  p.  199» 

li  volunt,  per  abdomen,  artus,  et  spinae  longi¬ 
tudinem.  Caute  tamen  adhibenda  est  haec 
vis,  quippe  quae  lenis  vires  vitae  hebetatas  ex¬ 
suscitare  ;  vehemens  autem  easdem  quamvis 
vegetas  et  florentes  dicto  citius  funditus  ex- 
tinguere  valeat.  Vis  quoque  galvanica  in  elec¬ 
tricae  locum  sufficienda  commendata  est 

Calor,  stimulus  vitae  prorsus  necessarius,  in 
hoc  morbo  apprime  utilis  est,  et  ab  initio  adhi¬ 
bendus.  Balneum  calidum,  arena  calida,  et 
quae  sunt  hujusmodi,  raro  in  promptu  sunt ; 
corpus  igitur  lecto  ante  focum  imponendum 
est,  et  ita  calefaciendum,  fricatione  cum  pan¬ 
nis  laneis  simul  adhibita.  Oportet  gradum 
temperiei  sub  initio  corporis  propriam  aliquan¬ 
tum  superare,  et  sensim  augeri,  ad  septuagesi¬ 
mum,  secundum  nonnullos  t  \  vel  ad  eum  usque, 
qui  sani  corporis  temperiem  indicet,  ut  alii  vo¬ 
luerunt  t. 

Frictio  diu  usurpata  est,  et  adhuc  merito  lau- 


*  Curry,  Observat,  on  Apparent  Death  from  Drowning,  &c. 

p,  66. 

f  Coleraan,  Lib.  cit.  p.  223. 

J  Goodwyn,  Lib.  cit.  p.  110. 

datur.  Tamen  de  tempore,  quo  optime  adhi¬ 
beatur,  omnes  non  idem  senserunt.  Quidam 
putarunt  hanc  sub  initio  nocituram,  quippe 
quae  propelleret  sanguinem  ad  cor  dextrum, 
jam  nimis  distentum,  et  ita  actioni  ejus  obsta¬ 
ret  #.  Quod  vero  hic  objicitur,  nihil  valet, 
dummodo  pulmones  simul  aere  impleantur,  et 
cor  stimuletur.  In  hoc  statu  rerum,  utilissima 
erit,  eo  quod  arterias  concitat  et  sanguinis  cir¬ 
cuitum  promovet  ;  stimulat  etiam  nervos  cutis, 
qui  cum  interioribus  quibusdam  partibus  con¬ 
sensu  intimo  sociantur.  Frictio  debet  esse  le¬ 
nis,  et  vel  manu  ipsa,  vel  pannis  laneis,  vel  his 
similibus,  ab  extremis  corporis  cor  versus.  Sti¬ 
mulantia,  quae  olim  cum  fricatione  conjuncta 
fuerunt,  nunc  plerumque  rejiciuntur  ;  quippe 
quae  cutem  abradunt. 

Intestinis  stimulantia  commode  adhiberi  pos¬ 
sunt  ;  namque  illa  vim  irritabilem,  post  pleras- 
que  alias  partes,  vel,  ut  nonnullis  t  placet,  post 
omnes,  corde  non  excepto,  quidem  retinent : 


*  Coleman,  Sect.  xi. 
f  Culleo,  Lib.  cit.  p.  12. 

Jticherand,  Elements  pf  Physiology,  p.  10. 

necnon  cum  aliis  partibus  consentiunt.  Ene- 
mata  ex  fumo  Nicotianae  Tabaci  foliorum  para¬ 
ta  diu  laudata  fuerant,  nec  sine  exemplis  ad 
eorum  virtutes  probandas  allatis ;  sed  ex  effec- 
tibus,  quos  aliis  morbis  laborantibus  inferant, 
haud  facile  intellectu  est,  quomodo  aliquid, 
boni  hic  praestarent.  Raro  igitur,  si  unquam, 
nunc  usurpantur.  Enemata  ex  vino,  Alcohol  e, 
dilutiore,  Aqua  Ammoniae  valde  diluta,  aut 
aliis  similibus,  conflata,  nunc  anteponuntur. 

Ventriculus  quoque  summo  commodo  sti¬ 
mulatur,  medicamento,  ex  unciis  sex  vel  octo 
vini  calidi,  aut.  hoc  deficiente.  Alcoholis  dilu¬ 
tioris,  cum  pauxillo  aut  Aetheris  Sulphurici,  aut 
Tincturae  Cinnamomi  compositae,  aut  his  si¬ 
milium,  constante.  Secundum  nonnullos,  hoc 
medicamentum  debet  in  ventriculum  immitti, 
per  instrumentum  ad  id  ipsum  factum  ;  verum, 
aliis  judicibus,  non  adhibendum  est,  priusquam 
facultas  devorandi  redierit. 

Cum  primum  sensus  quodammodo  restitu¬ 
tus  fuerit,  stimulantia,  sicut  aqua  ammoniae, 
naribus  admovenda  sunt  :  praecordiis  etiam, 
ita  ut  ab  evaporatione  praecaveatur. 


32 


DE  ASPHYXIA  SUBMERSORUM. 


Simul  atque  corpus  aquae  subductum  fuerit, 

*  v 

debet  vestimentis  nudari,  siccari,  et  stragulis 
calidis  involvi.  Tunc  capite  rite  erecto,  ad 
proximum  cubiculum  spatiosum,  quod  perfla¬ 
tum  habeat,  portandum  est,  et  lecto  ante  fo¬ 
cum  imponendum.  Si  brevi  non  inceperit  spi¬ 
rare,  oportebit  pulmones  arte  implere  ;  et  ali¬ 
quanto  postea,  si  opus  esset,  ictibus  electricis 
uti.  His  aliquamdiu  usurpatis,  medicamentum 
incitans  in  ventriculum  demittendum  est  ^  et 
paulo  post  enema  stimulans  adhiberi  debet. 
Frictio  et  calor  simul  cum  jam  dictis  utenda 
sunt.  Tepidarium  aut  calidarium,  si  praesto, 
tentari  possunt.  Pulmones  simul  continenter 
implendi,  et  ictus  electrici  adhibendi.  In  ho¬ 
rum  usu,  si  prius  non  exsuscitatus  fuerit  sub¬ 
mersus,  per  horas  quatuor  vel  diutius  perseve¬ 
randum  erit,  donec  omnibus  in  pejus  ruentibus, 
de  spe  vitae  omnino  actum  fuerit. 


FINIS. 


